Partytjie na begrafnis: Twee dood, 11 vasArgieffoto: Kent Williamson Twee mense is dood en 11 verdagtes is in hegtenis geneem nadat ŉ skietgeveg tussen ŉ groep mense en polisiebeamptes uitgebreek het na afloop van ŉ begrafnis in Mpumalanga. Die voorval het by die sportterrein in die Marite-gebied tussen Bosbokrand en Hazyview plaasgevind. Volgens brig. Leonard Hlathi, polisiewoordvoerder, het ŉ groep mense ŉ partytjie gehou na afloop van die begrafnis. “Hulle het motors ‘gespin’ en lukraak skote afgevuur. Die polisie is in kennis gestel van die gebeure en het dadelik gereageer.” Daar is op polisiebeamptes losgebrand met hul aankoms op die toneel. “Die polisie het teruggeskiet en twee mense is noodlottig gewond. Twee polisebeamptes en nog ŉ persoon is beseer.” Die beseerdes is na ŉ hospitaal geneem vir behandeling waar die verdagte onder polisiebewaking is. ŉ Ongelisensieerde vuurwapen is in die besit van een van die oorledenes gevind. Die polisie het 11 verdagtes, tussen 25 en 35 jaar oud, in hegtenis geneem en ook op ammunisie beslag gelê. Sake van poging tot moord, die besit van ŉ ongelisensieerde vuurwapen en ammunisie en kwaadwillige saakbeskadiging word ondersoek. Lt.genl. Mondli Zuma, provinsiale polisiekommissaris, het die voorval ten sterkste veroordeel en ŉ beroep op gemeenskapslede gedoen om gehoor te gee aan die afsonderingsregulasies. “Ons kan nie toelaat dat wetteloosheid heers of ongestraf bly nie,” het Zuma gesê. Die verdagtes sal Dinsdag in die periodieke hof in Calcutta verskyn.